KIBANDEKESU
Jezú Kristu—O Mexiia a mu Kanena
PHALA ku tu kuatekesa kuijiia o Mexiia, Jihova Nzambi ua tumina o nzumbi iê ikôla ku jipolofeta ja Bibidia ku soneka ijimbuete ia lungu ni uvualukilu, ni ukunji, ni ufuilu ua Mubhuludi a mu kanena. O isoneku ioso íii ia Bibidia, ia di kumbidila kua Jezú Kristu. O isoneku íii madiuanu a kidi. Phala ku londekesa, tu tale o isoneku ia tange izulukutu ia lungu ni uvualukilu, ni undenge ua Mexiia.
O polofeta Izaia uambe kuila o Mexiia, ueji tunda ku muiji ua Sobha Davidi. (Izaia 9:7) Kiene muene ki kia bhiti, Jezú a mu vualela ku muiji ua Davidi.—Matesu 1:1, 6-17.
O polofeta ia mukuá ia Nzambi, Mikeia, ua tange kuila o mona iú, ueji kala nguvulu, eji mu vualela mu mbanza ia “Beleme dia Efrata.” (Mikeia 5:2) Mu thembu ia vuala Jezú, kuexile mbanza jiiadi ja kexile ni dijina dia Beleme. Imoxi ia zukamene kua Nazalé ku thunda dia ixi, o ia mukuá ia zukamene ku Jeluzaleme mu Judá. O Beleme ia zukamene ku Jeluzaleme, m’okulu akexile ku ixana Efrata. Jezú, a mu vuala mu mbanza ienioió, kála kia tange muene o isoneku!—Matesu 2:1.
O isoneku ia mukuá ia Bibidia, iambe kuma, o Mona Nzambi eji mu ixana “mu Ijitu.” Jezú kioso kiexile hanji mona ndenge, a mu ambatele ku Ijitu. Ia vutuka nê ngó, kioso kiafú Helode, mu kiki, o isoneku ia di kumbidila.—Hozeia 11:1; Matesu 2:15.
O ibatulu i moneka mu kaxa ia lungu ni ‘Kisoneku’ i tanga maka a lungu ni Mexiia. Tua ku dióndo, sokesa o ibatulu ni ‘Ki kumbidilu.’ O ku bhanga kiki kua-nda suínisa o kixikinu kiê, mu Maka a Nzambi.
Kioso ki u tanga o ibatu íii, ia mikanda ikôla, eie ua tokala ku di lembalala kuila o isoneku íii, a isoneka jihama ja mivu, ande dia uvualukilu ua Jezú. Jezú uambe: “Ima ioso ia bhingi i bhita, iòsoneke mu Kitumu kia Mozé, ni mu madivulu a Jipolofeta, ni mu Jisalamu, ia ngi tokala eme.” (Luka 24:44) Kála ki u tena ku tanga mu Bibidia iê, o isoneku ioso ia di kumbidila muene—kála kia ki tange!
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn